ТхьэкIушынэм и музей
Политикэ лэжьакIуэ цIэрыIуэм и махуэ лъапIэм ирихьэлIэу, Мейкъуапэ Технологие къэрал университетым къыщызэIуахащ абы и къызэгъэпэщакIуэ икIи и япэ ректор, социологие щIэныгъэхэм я доктор, профессор, ЕгъэджэныгъэмкIэ Урысей академием и академик, иджы МКъТУ-м и президент ТхьэкIушынэ Аслъэнджэрий и музей.
Абы щызэхуэхьэсащ ТхьэкIушынэм и дэфтэрхэр, сурэтхэр, дамыгъэ лъапIэхэр, саугъэтхэр, хъыбарегъащIэ IэнатIэхэм къытрадза нэхъ гъэщIэгъуэнхэр, тхылъхэр, щIэныгъэ лэжьыгъэхэр, нэгъуэщIхэри.
Апхуэдэ музей къызэIухыным жэрдэмщIакIуэ хуэхъуар университетым и студент зэгухьэныгъэрщ. МКъТУ-м и ректор Къуиижь Саидэ жиIащ студентхэм я гупыжыр профессор-егъэджакIуэ гупым, университетым и щIэныгъэ советым зэрыдаIыгъар. Къызэхуэсахэм къыхагъэщащ а пэшыр блэкIамрэ къэкIуэнумрэ я зэпыщIапIэ, нэхъыжьхэмрэ щIэблэмрэ я зэпсэлъапIэ зэрыхъунур.
Шыпш Даянэ.
